Inson manfaatlarini ta’minlash - asosiy maqsadimiz

30.03.2017
O‘zbekiston Respublikasi Prezidenti Shavkat Mirziyoyev raisligida 30-mart kuni videoselektor majlis boʻlib oʻtdi. Unda koʻp qavatli uy-joylarni ta’mirlash, kommunal, sogʻliqni saqlash sohalari, ichki ishlar tizimidagi mavjud muammolarni bartaraf etish masalalari koʻrib chiqildi.
Koʻp qavatli uy-joylarni vaqtida va sifatli ta’mirlash, hududlarni obodonlashtirish, xususiy uy-joy mulkdorlari shirkatlari faoliyatini muvofiqlashtirish va yanada takomillashtirish zarurligi qayd etildi. Hududlar rahbarlarining bu boradagi mas’uliyati va javobgarligini oshirish masalalariga alohida e’tibor qaratildi. 


Majlisda koʻp qavatli uylarda yashaydigan aholiga zarur sharoitlar yaratish, kommunikatsiya tizimlarini ta’mirlash, hududlarni obodonlashtirish boʻyicha tegishli topshiriqlar berildi. 


Joriy yilning 9-fevral kuni profilaktika inspektorlari faoliyatini takomillashtirish, ularga qulay shart-sharoitlar yaratish va inspektorlarni xizmat uylari, avtomobillar bilan ta’minlash boʻyicha berilgan topshiriqlar ijrosi ham koʻrib chiqildi. 


Davlatimiz rahbari Shavkat Mirziyoyev raisligida ​5-yanvar va 7-fevral kunlari oʻtgan yigʻilishlarda sogʻliqni saqlash tizimidagi muammolarni bartaraf etish, sohani yanada rivojlantirish masalalari muhokama qilingan edi. 


O‘tgan vaqt mobaynida bu borada tegishli farmon va qarorlar qabul qilinib, ijrosiga kirishildi. Majlisda qishloq vrachlik punktlarini optimallashtirish, shoshilinch tez tibbiy yordam xizmatini yaxshilash, aholiga sifatli tibbiy xizmat koʻrsatish, poliklinikalar ish vaqtini uzaytirish boʻyicha amalga oshirilgan ishlar yuzasidan axborot berildi. 


Prezidentimiz Shavkat Mirziyoyev mazkur sohalardagi mavjud kamchiliklarni bartaraf etish, istiqbolda amalga oshiriladigan vazifalar yuzasidan mutasaddi rahbarlarga tegishli koʻrsatmalar berdi.